Вечерня мирянским чином

09/16/2020

Св. Сщмч. Вавилы, Епископа Антиохии -- Св. Пророка Моисея, Боговидца

Молитвами святых отец наших, Господи Иисусе Христе, Боже наш, помилуй нас. Аминь.

Слава Тебе, Боже наш, слава Тебе

Царю́ Небе́сный, Уте́шителю, Ду́ше и́стины, И́же везде́ сы́й, и вся́ исполня́яй, Сокро́вище благи́х, и жи́зни Пода́телю, прииди́ и всели́ся в ны́, и очи́сти ны́ от вся́кия скве́рны, и спаси́ Бла́же ду́шы на́шя.

Святый Боже, Святый Крепкий, Святый Безсмертный, помилуй нас.

(*Читается трижды, с крестным знамением и поясным поклоном*.)

Слава Отцу и Сыну и Святому Духу, и ныне и присно и во веки веков. Аминь.

Пресвятая Троице, помилуй нас; Господи, очисти грехи наша; Владыко, прости беззакония наша; Святый, посети и исцели немощи наша, имене Твоего ради.

Господи, помилуй. (*Трижды*).

Слава, и ныне:

Отче наш, Иже еси на Небесех! Да святится имя Твое, да приидет Царствие Твое, да будет воля Твоя, яко на Небеси и на земли. Хлеб наш насущный даждь нам днесь; и остави нам долги наша, якоже и мы оставляем должником нашим; и не введи нас во искушение, но избави нас от лукаваго.

Молитвами святых отец наших, Господи Иисусе Христе, Боже наш, помилуй нас. Аминь.

Господи, помилуй. (*12 раз*).

Слава, и ныне:

Приидите, поклонимся Цареви нашему Богу. (*Поклон.*)

Приидите, поклонимся и припадем Христу, Цареви нашему Богу. (*Поклон.*)

Приидите, поклонимся и припадем Самому Христу, Цареви и Богу нашему. (*Поклон.*)

Благослови, душе моя, Господа. Господи, Боже мой, возвеличился еси зело. Во исповедание и в велелепоту облеклся еси. Одеяйся светом, яко ризою, простираяй небо, яко кожу. Покрываяй водами превыспренняя Своя, полагаяй облаки на восхождение Свое, ходяй на крилу ветреню. Творяй Ангелы Своя духи и слуги Своя пламень огненный. Основаяй землю на тверди ея, не преклонится в век века. Бездна, яко риза, одеяние ея, на горах станут воды, от запрещения Твоего побегнут, от гласа грома Твоего убоятся. Восходят горы и нисходят поля в место, еже основал еси им. Предел положил еси, егоже не прейдут, ниже обратятся покрыти землю. Посылаяй источники в дебрех, посреде гор пройдут воды. Напаяют вся звери сельныя, ждут онагри в жажду свою. На тых птицы небесныя привитают, от среды камения дадят глас. Напаяяй горы от превыспренних Своих, от плода дел Твоих насытится земля. Прозябаяй траву скотом, и злак на службу человеком, извести хлеб от земли. И вино веселит сердце человека, умастити лице елеем, и хлеб сердце человека укрепит. Насытятся древа польская, кедри ливанстии, ихже еси насадил. Тамо птицы вогнездятся, еродиево жилище предводительствует ими. Горы высокия еленем, камень прибежище заяцем. Сотворил есть луну во времена, солнце позна запад свой. Положил еси тму, и бысть нощь, в нейже пройдут вси зверие дубравнии.

Скимни рыкающии, восхитити и взыскати от Бога пищу себе. Возсия солнце и собрашася, и в ложах своих лягут. Изыдет человек на дело свое и на делание свое до вечера. Яко возвеличишася дела Твоя, Господи, вся премудростию сотворил еси, исполнися земля твари Твоея. Сие море великое и пространное, тамо гади, имже несть числа, животная малая с великими, тамо корабли преплавают, змий сей, егоже создал еси ругатися ему. Вся к Тебе чают, дати пищу им во благо время. Давшу Тебе им соберут, отверзшу Тебе руку всяческая исполнятся благости, отвращшу же Тебе лице, возмятутся, отымеши дух их, и исчезнут, и в персть свою возвратятся. Послеши Духа Твоего, и созиждутся, и обновиши лице земли. Буди слава Господня во веки, возвеселится Господь о делех Своих, призираяй на землю, и творяй ю трястися, прикасаяйся горам, и дымятся. Воспою Господеви в животе моем, пою Богу моему, дондеже есмь, да усладится Ему беседа моя, аз же возвеселюся о Господе. Да исчезнут грешницы от земли, и беззаконницы, якоже не быти им. Благослови, душе моя, Господа. Солнце позна запад свой: положил еси тьму и бысть нощь. Яко возвиличишася дела Твоя, Господи, вся премудростью сотворил еси.

Слава и ныне:

Аллилуия, аллилуия, аллилуия, слава Тебе, Боже. (*Трижды с поклонами*).

Господи, помилуй. (*40 раз*).

Слава и ныне:

Го́споди, воззва́х, глас 6.

Го́споди, воззва́х к Тебе́, услы́ши мя: / вонми́ гла́су моле́ния моего́, / внегда́ воззва́ти ми к Тебе́. / Услы́ши мя, Го́споди.

Да испра́вится моли́тва моя́, / я́ко кади́ло пред Тобо́ю, / воздея́ние руку́ мое́ю / – же́ртва вече́рняя. / Услы́ши мя, Го́споди.

Положи́, Го́споди, хране́ние усто́м мои́м, и дверь огражде́ния о устна́х мои́х. Не уклони́ се́рдце мое́ в словеса́ лука́вствия, непщева́ти вины́ о гресе́х, с челове́ки де́лающими беззако́ние, и не сочту́ся со избра́нными их. Нака́жет мя пра́ведник ми́лостию и обличи́т мя, еле́й же гре́шнаго да не нама́стит главы́ моея́, я́ко еще́ и моли́тва моя́ во благоволе́ниих их. Поже́рты бы́ша при ка́мени судии́ их: услы́шатся глаго́ли мои́, я́ко возмого́ша. Я́ко то́лща земли́ просе́деся на земли́, расточи́шася ко́сти их при а́де. Я́ко к Тебе́, Го́споди, Го́споди, о́чи мои́: на Тя упова́х, не отыми́ ду́шу мою́. Сохрани́ мя от се́ти, ю́же соста́виша ми, и от собла́зн де́лающих беззако́ние. Паду́т во мре́жу свою́ гре́шницы: еди́н есмь аз, до́ндеже прейду́.

Гла́сом мои́м ко Го́споду воззва́х, гла́сом мои́м ко Го́споду помоли́хся. Пролию́ пред Ним моле́ние мое́, печа́ль мою́ пред Ним возвещу́. Внегда́ исчеза́ти от мене́ ду́ху моему́: и Ты позна́л еси́ стези́ моя́: на пути́ сем, по нему́же хожда́х, скры́ша сеть мне. Смотря́х одесну́ю и возгля́дах, и не бе зна́яй мене́: поги́бе бе́гство от мене́, и несть взыска́яй ду́шу мою́. Воззва́х к Тебе́, Го́споди, рех: Ты еси́ упова́ние мое́, часть моя́ еси́ на земли́ живы́х. Вонми́ моле́нию моему́, я́ко смири́хся зело́, изба́ви мя от гоня́щих мя, я́ко укрепи́шася па́че мене́.

Изведи́ из темни́цы ду́шу мою́, испове́датися и́мени Твоему́.

Мене́ ждут пра́ведницы, до́ндеже возда́си мне.

Из глубины́ воззва́х к Тебе́, Го́споди, Го́споди, услы́ши глас мой.

Да бу́дут у́ши Твои́ вне́млюще гла́су моле́ния моего́.

А́ще беззако́ния на́зриши, Го́споди, Го́споди, кто постои́т? Я́ко у Тебе́ очище́ние есть.

Кро́вию обагри́в/ твою́ свяще́нную оде́жду,/ вшел еси́ во Свята́я Святы́х,/ свят ты быв, Вави́ло сла́вне,/ и Я́ве всегда́ наслажда́яся обожа́ния,/ украша́ем и муче́нием сия́я,/ и А́нгел показу́яся/ чисте́йшими причаще́нии./ Тем тя чтим/ и любо́вию пра́зднуем/ твое́ свяще́ннейшее торжество́,// достоблаже́нне.

И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.

Желе́зом око́ван,/ непреткнове́нно стезю́ ше́ствовал еси́, преподо́бне,/ к Небе́сному Гра́ду веду́щую,/ честны́ми ра́нами,/ Вави́ло всему́дре,/ я́коже у́тварию обложе́н./ В него́же вшед, я́ко победи́тель и́стиннейший,/ и му́ченик непобеди́м,/ и священноде́йственник свяще́ннейший,/ пое́ши со А́нгелы/ песнопе́ние Боже́ственное чи́сто:// Свят, Свят, Свят, Тро́ице Единосу́щная.

От стра́жи у́тренния до но́щи, от стра́жи у́тренния да упова́ет Изра́иль на Го́спода.

Ста́ду предста́тельствуя/ слове́сному, иера́рше,/ па́лицею зна́ния/ на зла́це воспита́л еси́ сие́ ве́ры,/ и от звере́й спасл еси́,/ и Бо́га возвесели́л еси́,/ с высоты́ тя па́ствующаго,/ Его́же пред безбо́жными, блаже́нне, пропове́дуя,/ я́ко незло́биво закла́лся еси́ а́гня, ра́дуяся,/ с незло́бивыми о́троки,/ и приве́лся еси́ с ни́ми же́ртва благово́нна всеце́ла,// Вави́ло всечу́дный.

Глас 4: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний eго́.

Научи́вся Бо́жиим та́йнам,/ добро́ты неизрече́нныя и сла́вы чудеса́м,/ Моисе́е богови́дче всехва́льне,/ се́ньми и начерта́нии/ и во о́бразех сия́ провозвести́л еси́,/ тем Боже́ственнаго сия́ния Первонача́льнаго Нача́ла/ безо́бразными о́бразы и невеще́ственными вещьми́/ вво́диши воображе́нная нам,/ и, е́же обожи́тися над фарао́ном,/ я́ко Бог, блаже́нне,/ обе́том и благода́тию стяжа́в,// моли́ о всех чту́щих тя.

Хвали́те Го́спода вси язы́цы, похвали́те Его́ вси лю́дие.

Ты, доброде́тельми превше́д,/ в виде́нии был еси́ близ всех Бо́га,/ посреде́ ви́хра и мра́ка же и о́блака внутрь быв,/ весь просла́вился еси́./ Отту́ду прия́т скрижа́ли Боже́ственных Писа́ний/ и равноа́нгельно благода́тию/ я́сно блиста́вши душе́вными очесы́,/ вку́пе и теле́сными,/ и спокрыва́еши злове́рное ослепле́ние,/ явля́я ве́рным открове́ние,/ ты и сло́вом подава́вши,// моли́ спасти́ся нам.

Я́ко утверди́ся ми́лость Его́ на нас, и и́стина Госпо́дня пребыва́ет во век.

В богоде́льней и огнено́сней/ Боже́ственней любви́/ был еси́ собесе́дник,/ я́ко Дру́гу друг, Бо́гу,/ и, лицо́м к Лицу́, Моисе́е треблаже́нне,/ на Творца́ своего́ воззре́в,/ ви́диши за́дняя заре́ю Сего́ Я́ве/ и, чрез сква́жню навы́кнув,/ пло́тию Сло́ва бу́дущее тебе́ Богоявле́ние./ Те́мже и столп предыды́й,/ пресла́вно пред людьми́ богому́дрыми предхо́диши//и спаса́еши ве́рно хва́лящия тя.

Глас 6: Слава…:

Восхо́дный степе́нь/ Це́рковь стяжа́ свяще́нныя твоя́ по́двиги,/ священному́чениче Вави́ло,/ ю́же и храни́ши незы́блену и ненаве́тну от волко́в держа́вных,/ пропове́дующую до́блести твоя́/ и велича́ющую с тобо́ю младе́нцы,// за Христа́ заколе́нныя с тобо́ю, блаже́нне.

 и ныне....:

Зави́дя сопроти́вник лука́вый ста́ду Твоему́, Пречи́стая, всегда́ бо́рет, хотя́ себе́ сне́дь сотвори́ти: но Ты́, Богоро́дице, изба́ви на́с от того́ вре́да.

Све́те ти́хий святы́я сла́вы, / Безсме́ртнаго, Отца́ Небе́снаго, / Свята́го Блаже́ннаго, Иису́се Христе́. / Прише́дше на за́пад со́лнца, / ви́девше свет вече́рний, / пое́м Отца́, Сы́на и Свята́го Ду́ха, Бо́га. / Досто́ин еси́ во вся времена́ / пе́т бы́ти гла́сы преподо́бными, / Сы́не Бо́жий, живо́т дая́й, / те́мже мир Тя сла́вит.

Проки́мен гла́с 5:  Боже, во имя Твое спаси мя, и в силе Твоей суди ми.

**Стих:** Боже, услыши молитву мою, внуши глаголы уст моих.

Боже, во имя Твое спаси мя, / и в силе Твоей суди ми.

Сподо́би, Го́споди, в ве́чер сей без греха́ сохрани́тися нам. / Благослове́н еси́, Го́споди Бо́же оте́ц на́ших, / и хва́льно и просла́влено и́мя Твое́ во ве́ки, ами́нь. / Бу́ди, Го́споди, ми́лость Твоя́ на нас, я́коже упова́хом на Тя. / Благослове́н еси́, Го́споди, научи́ мя оправда́нием Твои́м. / Благослове́н еси́, Влады́ко, вразуми́ мя оправда́нием Твои́м. / Благослове́н еси́, Святы́й, просвети́ мя оправда́нии Твои́ми. / Го́споди, ми́лость Твоя́ во век, дел руку́ Твое́ю не пре́зри. / Тебе́ подоба́ет хвала́. Тебе́ подоба́ет пе́ние, / Тебе́ сла́ва подоба́ет, Отцу́ и Сы́ну и Свято́му Ду́ху, / ны́не и при́сно и во ве́ки веко́в. Ами́нь.

Господи, помилуй. (*12 раз*).

Слава, и ныне:

Глас 5:

Ученицы́ Спа́совы та́ин самови́дцы бы́вше, Неви́димаго и Нача́ла не иму́щаго пропове́дасте, глаго́люще: в нача́ле бе́ Сло́во. Не со́здани бы́сте пре́жде А́нгел, ни научи́стеся от челове́к, но от вы́шния прему́дрости. Те́мже дерзнове́ние иму́ще, моли́теся о душа́х на́ших.

Сти́х: К тебе́ возведо́х о́чи мои́, живу́щему на Небеси́. Се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему, до́ндеже уще́дрит ны́.

Апо́столы Госпо́дни согла́сно пе́сньми похва́лим, обле́кшеся бо в кре́стное ору́жие, и́дольскую пре́лесть упраздни́ша, и победоно́снии яви́шася вене́чницы: и́хже моли́твами и все́х святы́х, Бо́же, поми́луй на́с.

Сти́х: Поми́луй на́с, Го́споди, поми́луй на́с, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих, и уничиже́ния го́рдых.

Несы́тною любо́вию души́, Христа́ не отверго́стеся святи́и му́ченицы, и́же разли́чныя ра́ны страсте́й претерпе́вше, мучи́телей де́рзость низложи́сте, непрекло́нну и невреди́му ве́ру сохра́ньше, на Небеса́ преста́вистеся. Те́мже и дерзнове́ние иму́ще к Нему́, проси́те дарова́ти на́м ве́лию ми́лость.

Глас 6: Слава…:

Суди́щу мучи́телеву предстоя́/ и подвиза́яся за благоче́стие, взыва́л еси́:/ се аз и де́ти, я́же мне даде́ Бог;/ с ни́миже венча́вся на Небесе́х,/ Вави́ло священному́чениче,/ моли́ непреста́нно,// сете́й врага́ изба́витися душа́м на́шим.

И ныне…:

О́ко се́рдца моего́ возпуща́ю к Тебе́, Влады́чице: не пре́зри ма́лаго моего́ воздыха́ния в ча́с, егда́ су́дит Сы́н Тво́й ми́ру, бу́ди ми́ покро́в и помо́щница.

Ны́не отпуща́еши раба́ Твоего́, Влады́ко, / по глаго́лу Твоему́ с ми́ром: / я́ко ви́деста о́чи мои́ спасе́ние Твое́, / е́же еси́ угото́вал пред лице́м всех люде́й, / свет во открове́ние язы́ков, / и сла́ву люде́й Твои́х Изра́иля.

Святый Боже, Святый Крепкий, Святый Безсмертный, помилуй нас.

(*Читается трижды, с крестным знамением и поясным поклоном*.)

Слава Отцу и Сыну и Святому Духу, и ныне и присно и во веки веков. Аминь.

Пресвятая Троице, помилуй нас; Господи, очисти грехи наша; Владыко, прости беззакония наша; Святый, посети и исцели немощи наша, имене Твоего ради.

Господи, помилуй. (*Трижды*).

Слава, и ныне:

Отче наш, Иже еси на Небесех! Да святится имя Твое, да приидет Царствие Твое, да будет воля Твоя, яко на Небеси и на земли. Хлеб наш насущный даждь нам днесь; и остави нам долги наша, якоже и мы оставляем должником нашим; и не введи нас во искушение, но избави нас от лукаваго.

Молитвами святых отец наших, Господи Иисусе Христе, Боже наш, помилуй нас. Аминь.

Глас 4:

И нра́вом прича́стник,/ и престо́лом наме́стник апо́столом быв,/ дея́ние обре́л еси́, богодухнове́нне,/ в виде́ния восхо́д:/ сего́ ра́ди, сло́во и́стины исправля́я,/ и ве́ры ра́ди пострада́л еси́ да́же до кро́ве,/ священному́чениче Вави́ло,/ моли́ Христа́ Бо́га// спасти́ся душа́м на́шим.

Глас 2: Слава… и ныне…:

Проро́ка Твоего́ Моисе́я па́мять, Го́споди, пра́зднующе,/ тем Тя мо́лим:// спаси́ ду́ши на́ша.

Го́споди, поми́луй, 40. Сла́ва, и ны́не:

Честне́йшую Херуви́м / и сла́внейшую без сравне́ния Серафи́м, / без истле́ния Бо́га Сло́ва ро́ждшую, / су́щую Богоро́дицу Тя велича́ем.

Сла́ва, и ны́не, Го́споди, поми́луй, трижды. Го́споди благослови́.

Молитвами Богоро́дицы, Святаго Священномученика Вавилы, Святаго Пророка и Боговидца Моисея, и всех святых, Господи Иисусе Христе, Боже наш, помилуй нас. Аминь.